b'\n_START_ARTICLE_\nMobingas\n_START_PARAGRAPH_\nMobingas \xe2\x80\x93 tikslinis, sisteminis, ilgesn\xc4\xaf laik\xc4\x85 pasikartojantis koleg\xc5\xb3 elgesys darboviet\xc4\x97se, kurio da\xc5\xbeniausias tikslas \xe2\x80\x93 pa\xc5\xbeeminti, apjuokti kur\xc4\xaf nors koleg\xc4\x85, suma\xc5\xbeinti vert\xc4\x99, eliminuoti arba net atjungti darbuotoj\xc4\x85 nuo bendradarbi\xc5\xb3; ujimo atmaina.\n_START_SECTION_\nMobingo klasifikacija\n_START_PARAGRAPH_\nPsichologija i\xc5\xa1skiria dvi pagrindines mobingo kryptis: vertikalus (bosingas) \xe2\x80\x93 kai mobing\xc4\x85 vykdo organizacin\xc4\x97s hierarchijos auk\xc5\xa1tesniuose lygmenyse esantys bendradarbiai (vir\xc5\xa1ininkai), ir horizontalus \xe2\x80\x93 mobing\xc4\x85 vykdo to paties hierarchinio lygio bendradarbiai.\n_START_SECTION_\nMobingo atsiradimo s\xc4\x85lygos\n_START_PARAGRAPH_\nMobingo prie\xc5\xbeastimi gali b\xc5\xabti pavydas, darbuotojo, kuris taiko mobing\xc4\x85, nesugyvenamumas, dirglumas. Da\xc5\xbenai pavydima jaunesniam, s\xc4\x97kmingesniam darbuotojui, taip pat da\xc5\xbeniausiai ir ma\xc5\xbeiau patirties turin\xc4\x8diam darbuotojui. Da\xc5\xbeniausiai mobingo galima sulaukti i\xc5\xa1 vyresni\xc5\xb3 am\xc5\xbeiumi ir seniau dirban\xc4\x8di\xc5\xb3 darbuotoj\xc5\xb3, kurie tiesiog bijo prarasti savo darb\xc4\x85. Da\xc5\xbenai mobingas taikomas nesugyvenam\xc5\xb3 bendradarbi\xc5\xb3, kurie patys da\xc5\xbenai tampa mobingo aukomis. Kartais mobingas taikomas i\xc5\xa1siskirian\xc4\x8diam i\xc5\xa1 kolektyvo nariui savo am\xc5\xbeiumi, pa\xc5\xbei\xc5\xabromis, tautybe, rase ir kt. Kartais toks spaudimas yra laikinas ir yra savoti\xc5\xa1kas \xe2\x80\x9ekrik\xc5\xa1tas\xe2\x80\x9c \xc4\xaf kolektyvo narius. Mobingo auka gali tapti ir patyr\xc4\x99s darbuotojas, kur\xc4\xaf prad\xc4\x97jo vertinti vadovyb\xc4\x97. Kartais mobingo prie\xc5\xbeastis gali b\xc5\xabti perd\xc4\x97tas dr\xc4\x85sumas, skundai, pastovi kritika, bendro darbo ignoravimas, i\xc5\xa1\xc5\xa1aukiantis elgesys.\n_START_SECTION_\nMobingo supratimo istorija\n_START_PARAGRAPH_\nGyv\xc5\xabnijos pasaulyje mobbing \xe2\x80\x93 tai kai \xc5\xbeol\xc4\x97d\xc5\xbei\xc5\xb3 banda u\xc5\xbepuola pl\xc4\x97\xc5\xa1r\xc5\xabn\xc4\x85. Psichologas ir mokslininkas - medikas, daktaras Hancas Leimanas pirm\xc4\x85 kart\xc4\x85 mobingo tyrimus atliko \xc5\xa0vedijoje 1980 m. prad\xc5\xbeioje. Jis tok\xc4\xaf elges\xc4\xaf pavadino mobingu ir j\xc4\xaf charakterizavo kaip \xe2\x80\x9epsichologin\xc4\xaf teror\xc4\x85\xe2\x80\x9c, kuris \xc4\xaf save jungia \xe2\x80\x9esistemi\xc5\xa1kai pasikartojant\xc4\xaf prie\xc5\xa1i\xc5\xa1k\xc4\x85 ir neeti\xc5\xa1k\xc4\x85 vieno ar keli\xc5\xb3 \xc5\xbemoni\xc5\xb3 elges\xc4\xaf, nukreipt\xc4\x85 prie\xc5\xa1 vien\xc4\x85 ar kelis \xc5\xbemones, da\xc5\xbeniausiai vien\xc4\x85\xe2\x80\x9c. Leimanas nustat\xc4\x97 45 elgesio variantus, tipi\xc5\xa1kus mobingui, kai kurie i\xc5\xa1 j\xc5\xb3: reikalingos informacijos sl\xc4\x97pimas, socialin\xc4\x97 izoliacija, \xc5\xa1mei\xc5\xbetas, nepaliaujama kritika, nepagr\xc4\xafst\xc5\xb3 apkalb\xc5\xb3 paleidimas, i\xc5\xa1juokimas, \xc5\xa1\xc5\xabksniai.\n_START_SECTION_\nRezultatai\n_START_PARAGRAPH_\nNuolatinio mobingo aukos gali prad\xc4\x97ti jaustis nepilnaverti\xc5\xa1ki, pilnai sav\xc4\x99s ne\xc4\xafvertinti, nei\xc5\xa1tv\xc4\x97r\xc4\x99 nuolatinio streso, emocinio i\xc5\xa1sekimo, i\xc5\xa1eiti i\xc5\xa1 darbo, susirgti nervin\xc4\x97mis ligomis, sergan\xc4\x8dius \xc5\xa1irdies ligomis gali i\xc5\xa1tikti infarktas, ir net nusi\xc5\xbeudyti. Mobingas taip pat turi neigiam\xc5\xb3 pasekmi\xc5\xb3 ir j\xc4\xaf stebin\xc4\x8di\xc5\xb3, bet nedalyvaujan\xc4\x8di\xc5\xb3 koleg\xc5\xb3 emocinei sveikatai.'